23 EU-lande har mandag eftermiddag skrevet under på at koordinere indkøb og udvikling af militært isenkram som kampvogne og droner tættere.

Indtil nu har EU-landene benyttet i alt 178 forskellige våbensystemer - og det tal skal bringes ned, så systemerne bedre kan samarbejde.

- Det her er et historisk skridt – for det er det største der er taget på forsvarsområdet i EU i mere end et årti. Og noget som man får et år siden havde troet var umuligt, især på grund af britisk modstand, vurderer DR’s EU-korrespondent, Karin Axelsson.

700 milliarder ud af vinduet

EU-kommissionen konstaterede sidste år, at landene samlet set hvert år smider op mod 700 milliarder kroner ud af vinduet på dobbeltindkøb og manglende samarbejde.

- I dag er forsvarssamarbejdet de europæiske lande imellem for dyrt og ineffektivt. Sammenlignet med Europas 178 våbensystemer har amerikanerne 30, og det siger sig selv, at det er svært at få så mange systemer til at operere effektivt sammen, som man jo i stigende grad ellers gerne vil, forklarer Karin Axelsson.

Danmark udenfor

Danmark er ikke med i aftalen, fordi vi har forsvarsforbeholdet, som betyder, at vi er udenfor samarbejde om netop forsvar.

- Til gengæld forsøger Danmark at komme med i den civile del af samarbejdet og i en fond, der skal støtte både forskning og indkøb af materiel, fortæller Karin Axelsson.

Deltagelse i samarbejdet er frivillig, og de resterende fire medlemslande, der vælger at holde sig udenfor aftalen, kan gå med på et senere tidspunkt. Irland, Portugal og Malta mangler stadig at træffe en beslutning om deltagelse, og Storbritannien har hele tiden været skeptisk over for et mere nært samarbejde indenfor forsvar, og er desuden på vej ud af Unionen.

Ingen EU-hær

Flere kritikere af mere forsvar ser samarbejdet som første skridt til en EU-hær.

- Som den svenske forsvarsminister sagde, da han fik spørgsmålet i dag – dette har intet med en EU-hær at gøre. Det her handler udelukkende om at koordinere og samarbejde. Noget som alle landene kan se en fordel i, siger Karin Axelsson.

Frankrig og Tyskland står bag initiativet, der kaldes det Permanente strukturerede samarbejde om sikkerhed og forsvar (på engelsk Permanent Structured Cooperation on Security and Defence, PESCO).